text: Må gerne sige nej til leje ud til mænd
  05 juni 2015 kl. 10.14
  Boligforeningen B42 i Sønderborg må gerne udelukkende leje ud til kvinder. Det har Ligebehandlingsnævnet afgjort, skriver DR SYD.
  Det var en mand, som indbragte sagen, fordi boligforeningen B42 kun vil udleje værelser til ældre, enlige kvinder.
  Men ejendommen, der blev bygget i 1942, har altid været forbeholdt kvinder. Ejendommen er indrettet, så beboerne bor intimt med hinanden. Derfor afgjorde nævnet, at det er i orden af udelukke mandlige lejere.
  - Selve afgørelsen er jo i fin tråd med, at vi jo kun udlejer værelserne til kvinderne. For det skyldes ene og alene, at der er fælles bad, siger boligforeningens direktør, Mikael Jensen til DR Syd.
  - Vi må også erkende, at vi har diskuteret reglerne efterfølgende, og vi har valgt at holde fast i dem. Og man kan sige, at den dag, hvor der ikke længere er fælles bad, er vi selvfølgelig indforstået med, at der skal der være åbent for alle, siger Mikael Jensen til regionalradioen.
  